**KIMLEI KÖZÖS ÖNKORMÁNYZATI HIVATAL**

**Kimle, Károlyháza, Ásványráró**

9181 Kimle, Vízpart utca 2.

Telefon: 96/572-003; Fax: 96/572-026.

E-mail: korjegyzo@kimle.hu www.kimle.hu

 **KIMLE**



3. Napirendi pont

**ELŐTERJESZTÉS**

**Tárgy:** Kimlei Közös Önkormányzati Hivatalban foglalkoztatott köztisztviselők 2020. évi illetménykiegészítéséről szóló rendelet elfogadása

**Tisztelt Képviselő-testület!**

A köztisztviselők illetménye alapilletményből, illetménykiegészítésből és illetménypótlékból áll. Az illetményalap mértéke közvetlenül befolyásolja a köztisztviselő illetményét, és illetményének valamennyi elemét (az alapilletmény, az illetménykiegészítés és az illetménypótlék mértékét).

A Magyarország 2020. évi központi költségvetéséről szóló 2019. évi LXXI. törvény (a továbbiakban: Kvtv.) 58. § (1) bekezdése értelmében a Kttv. 132. §-a szerinti illetményalap a **2020. évben is 38.650 forint lesz.** Ugyanezen szakasz (6) bekezdésében foglaltak értelmében a helyi önkormányzat képviselőtestülete rendeletben a **2020. évben – az önkormányzat saját forrásai terhére – a képviselőtestület hivatalánál foglalkoztatott köztisztviselők vonatkozásában – a Kttv-ben foglaltaktól eltérően – az (1) bekezdésben meghatározottnál magasabb összegben is megállapíthatja az illetményalapot.**

Ennek az illetményalap emelésének ellentételezését szolgáló, az alacsonyabb jövedelmi helyzetű önkormányzatok számára 2019. évben rendelkezésre álló pályázati forrás 2020. évben beépült az önkormányzati hivatalok alaptámogatásába, az alábbiak szerint:

Az elismert hivatali létszám alapján folyósított támogatás fajlagos összege:

2019-ben 4.580.000 Ft /fő/év

2020-ban 5.450.000 Ft/fő/év

A kötelező legkisebb munkabér (minimálbér) és a garantált bérminimum megállapításáról szóló 367/2019. (XII. 30.) Korm. rendelet 2. § (2) bekezdésében foglaltak szerint a legalább középfokú iskolai végzettséget, vagy középfokú szakképzettséget igénylő munkakörben foglalkoztatott munkavállaló részére alapbérként **megállapított garantált bérminimum** a teljes munkaidő teljesítése esetén jelenleg 210.600,- Ft. A középiskolai (érettségi) végzettségű köztisztviselők esetében az 1-14 számú fizetési fokozatok alapján megállapított illetmény a fenti garantált bér minimumot sem éri el. Ennél magasabb összegű illetmény a bértábla alapján a legalább 33 év közszolgálati jogviszony alapján besorolt érettségi végzettségű köztisztviselő részére állapítható meg, ami bérfeszültséget okoz.

Az esetlegesen megüresedő álláshelyek betöltésével kapcsolatban az elmúlt évek tapasztalatai alapján egyértelműen elmondható, hogy a pályázók már nemcsak a közszféra és a versenyszféra között súlyoznak döntésük során, hanem a Polgármesteri Hivatalok között is differenciálnak, annak függvényében, hogy hol mekkora összegű az illetményalap, ami az új kollégák kiválasztása szempontjából és a meglévő kollégák megtartása szempontjából is releváns tényező.

A fent részletezett indokok alapján, valamint a szakmailag kiemelkedő munkát végző köztisztviselő megtartása, illetve állományunkba történő felvétele érdekében javaslom, hogy – a környező önkormányzatok által alkalmazott illetményalapokhoz közelítve – a Tisztelt Képviselő-testület a Kvtv. 58. § (6) bekezdésében biztosított jogkörével élve a köztisztviselők illetményalapját a 2020. évben 50.000,- Ft-ban határozza meg.

Továbbá szükséges a közszolgálati tisztviselőt megillető cafetéria keretet meghatározása is. A Kvtv. 58. § (4) bekezdése a közszolgálati tisztviselők éves cafetéria keretét – figyelembe véve az illetményalap összegének emelését - változatlanul bruttó 200.000,- Ft-ban határozza meg.

Az előadottak alapján kérem a Tisztelt Képviselő-testületet, hogy a közös hivatal közszolgálati tisztviselőinek a 2020. évi illetménykiegészítéséről szóló önkormányzati rendelet tervezetét megtárgyalni és elfogadni szíveskedjen!

Ásványráró, 2020. január 27.

 Frank Szilvia s.k.

 jegyző